‘SPCG’ตั้งกองทุน4พันล้าน
“เอสพีซีจี” เป็นผู้นำ ตั้งกองทุนสาธารณูปโภคพื้นฐานโซลาร์ฟาร์ม 4,400 ล้านบาท ภายใน 1 เดือนนี้ หนุนกำไร
13 มี.ค. 2555

“เอสพีซีจี” เป็นผู้นำ ตั้งกองทุนสาธารณูปโภคพื้นฐานโซลาร์ฟาร์ม 4,400 ล้านบาท ภายใน 1 เดือนนี้ หนุนกำไร
นางวันดี กุญชรยาคง ประธานกรรมการและกรรมการบริหาร บริษัท เอสพีซีจี (SPCG) เปิดเผยว่า บริษัทอยู่ในระหว่างการศึกษาเพื่อที่จะขายโครงการพัฒนาโซลาร์ฟาร์มเข้ากองทุนสาธารณูปโภคพื้นฐาน มูลค่าประมาณ 4,400 ล้านบาท เป็นโครงการโซลาร์ฟาร์มโคราช 3 แห่ง และที่ จ.ขอนแก่น 4 แห่ง รวม 7 โครงการ ขณะนี้กำลังแต่งตั้งปรึกษาทางการเงิน คาดว่าภายใน 1 เดือน จะสามารถยื่นขอจัดตั้งได้
สำหรับอัตราดอกเบี้ยคาดว่าจะสูงกว่าดอกเบี้ยเงินฝากธนาคาร และไม่ต่ำกว่า 5% โดยกองทุนสาธารณูปโภคพื้นฐานค่อนข้างมีความมั่นคง เพราะมีรายได้สม่ำเสมอกว่ากองทุนอสังหาริมทรัพย์
อย่างไรก็ตาม ความเสี่ยงสำหรับการลงทุนโครงการโซลาร์ฟาร์ม คือ แสงอาทิตย์ไม่มีและน้ำท่วม ซึ่งพื้นที่ภาคตะวันออกเฉียงเหนือเป็นที่ราบสูง ยากที่จะเกิดน้ำท่วม
รายได้จากการขายโครงการโซลาร์ฟาร์ม คาดว่า จะรับรู้ภายในปีนี้ที่จะส่งผลให้รายได้ก้าวกระโดดจากปีก่อน และยังมีรายได้จากการขายไฟฟ้าพลังงานแสงอาทิตย์ที่เพิ่มขึ้นจากปีก่อนที่ขายได้เพียง 3 โรง เพิ่มเป็นมากกว่าเท่าตัวคือ 7 โรง ส่งผลให้ทั้งนี้จะมีกำไรอย่างแน่นอน จากปีก่อนที่ยังขาดทุน 12 ล้านบาท แม้ว่าจะมีรายได้ 586 ล้านบาทก็ตาม
 
“ธุรกิจโซลาร์ฟาร์มนั้น จะยากลำบากช่วงเริ่มต้นหาทุน หาผู้ร่วมทุนเข้ามา เมื่อเกิดความเชื่อมั่นแล้วจะมีรายได้เข้ามาอย่างสม่ำเสมอและจำนวนมาก” นางวันดี กล่าว
ด้านแหล่งข่าวจากวงการตลาดทุน เปิดเผยว่า บริษัท เอสพีซีจี น่าจะแต่งตั้งบริษัทหลักทรัพย์จัดการกองทุน (บลจ.) กสิกรไทย เป็นที่ปรึกษาทางการเงิน เพราะมีความสัมพันธ์ที่เหนียวแน่นกับธนาคารกสิกรไทย ในฐานะผู้สนับสนุนสินเชื่อในการพัฒนาโครงการโซลาร์ฟาร์ม